[Verkiesing] Só lyk finale uitslag in die Wes-KaapFoto: DA/Youtube Met 100% van die stemme wat getel is het die DA 2 425 371 (63,33%) van die stemme en 468 setels op hom verenig. Die ANC het 1 004 354 (26,22%) van die stemme en 223 setels ontvang terwyl die EFF 2,81% van die stemme en 21 setels gekry het. Die ACDP het 1,08% van die stemme en agt setels gekry terwyl die VF Plus 0,7% van die stemme en ses setels kon kry. Die DA het ŉ meerderheid in 17 munisipaliteite, insluitend Kaapstad en Stellenbosch waar die party die grootste steun geniet, gekry. Die DA het in 2011 se munisipale verkiesing 1 982 789 (57,70%) van die stemme gekry, die ANC 1 156 352 (33,65%) en Cope 60 102 (1,75%). In die nasionale en provinsiale verkiesing van 2014 het die DA 1 259 645 (59,38%) van die stemme op hom verenig. Die ANC het 697 664 (32,89%) van die stemme gekry, gevolg deur die EFF, wat 44 762 (2,11%) van die stemme gekry het. Patricia de Lille, burgemeester van Kaapstad, het gesê die DA sal die werk wat hy in Kaapstad begin doen het nou klaarmaak. “Suid-Afrika, hierdie verkiesing was vir jou en ons toekoms. Dankie aan elke kieser wat vir ons die mandaat gegee het om aan te hou vordering maak. In die verkiesing het ons gewys dat ons nou die pad na die toekoms lei.” Helen Zille, premier van die Wes-Kaap, het intussen gesê talle mense beskou die feit dat die DA en ANC kop aan kop is in die verskeie metro’s as vanselfsprekend, maar dat dit selfs vyf jaar gelede ondenkbaar was. “Die grootste les vir die ANC in die verkiesing is dat dié party nooit weer op die raskaart kan staatmaak om te kompenseer vir swak regering nie.” In die agt munisipaliteite waar die DA nie ŉ meerderheid behaal het nie, staan sake só: Witzenberg-munisipaliteit DA: 45,96% van die stemme en 11 setels ANC: 32,28% van die stemme en agt setels WA: 4,99% van die stemme en een setel Kannaland-munisipaliteit DA: 27,52% van die stemme en twee setels ICOSA: 48,14% van die stemme en drie setels ANC: 21,51% van die stemme en twee setels Hessequa-munisipaliteit DA: 42,49% van die stemme en agt setels ANC: 46,14% van die stemme en agt setels VF Plus: 4,86% van die stemme en een setel Bitou-munisipaliteit DA: 48,58% van die stemme en ses setels ANC: 40,99% van die stemme en ses setels AUF: 5,36% van die stemme en een setel Knysna-munisipaliteit DA: 49,61% van die stemme en tien setels ANC: 32,14% van die stemme en sewe setels Cope: 5,71% van die stemme en een setel Laingsburg-munisipaliteit DA: 43,88% van die stemme en drie setels ANC: 46,08% van die stemme en drie setels KOP: 4,5% van die stemme en een setel Prince Albert-munisipaliteit DA: 33,53% van die stemme en drie setels KGP: 32,52% van die stemme en twee setels ANC: 31,63% van die stemme en twee setels Beaufort-Wes-munisipaliteit DA: 48,99% van die stemme en ses setels ANC: 42,21% van die stemme en ses setels KDF: 5,18% van die stemme en een setel